7.2.2023
MT
Il-Ġurnal Uffiċjali tal-Unjoni Ewropea
C 47/97 L-Erbgħa 6 ta’ Lulju 2022
52.
Iħeġġeġ lill-awtoritajiet jadottaw strateġija ġdida għas-settur tal-ġustizzja u pjan ta' azzjoni ġdid u jadottaw l-emenda għal-liġi dwar il-Kunsill Ġudizzjarju u ta' Prosekuzzjoni Għoli u l-Liġi l-ġdida dwar il-Qorti tal-Bożnija-Ħerzegovina, f'konformità mal-istandards Ewropej;
53.
Jistieden lill-Bożnija-Ħerzegovina tiżgura l-implimentazzjoni u l-infurzar tad-deċiżjonijiet kollha tal-qrati, filwaqt li jfakkar li l-istat tad-dritt huwa integrali għall-progress tal-pajjiż fl-integrazzjoni Ewro-Atlantika; jindika rata ta' infurzar partikolarment baxxa ta' sentenzi f'kawżi ambjentali; jitlob li l-kawżi jiġu ttrattati aktar malajr mill-qrati kompetenti għat-tilwim amministrattiv kontra atti illegali tal-awtoritajiet pubbliċi;
54.
Ifakkar fil-ħtieġa li jiġu aġġornati l-liġijiet u li jkun hemm allinjament mal-UE dwar il-ġlieda kontra l-ħasil tal-flus u l-finanzjament tat-terroriżmu, u li jiġi stabbilit uffiċċju għall-irkupru tal-assi;
55.
Iħeġġeġ lill-BiH issaħħaħ u torganizza u tiffinanzja b'mod adegwat l-istrutturi kontra l-korruzzjoni, li jkopru l-kunflitti ta' interess u l-lobbjar; ifakkar fil-ħtieġa ta' investigazzjonijiet mingħajr xkiel dwar l-arrikkiment illeċitu tal-uffiċjali pubbliċi; jissottolinja l-importanza li jiġu indirizzati r-rakkomandazzjonijiet tal-GRECO li jippermettu l-identifikazzjoni u l-obbligu ta' rendikont; ifakkar fil-ħtieġa li l-liġijiet jiġu aġġornati u li jkun hemm allinjament mal-UE dwar il-protezzjoni tal-informaturi;
56.
Itenni l-ħtieġa li jiġu investigati r-rabtiet politiċi u amministrattivi mal-kriminalità organizzata; jitlob għal riforma amministrattiva biex tinqered il-korruzzjoni u għal mekkaniżmi mtejba ta' monitoraġġ tal-korruzzjoni, kif ukoll prosekuzzjoni effettiva ta' każijiet ta' korruzzjoni ta' profil għoli;
57.
Jissottolinja r-riskji maħluqa minn kooperazzjoni batuta tal-aġenziji tal-infurzar tal-liġi tal-BiH u n-nuqqas tagħhom li jikkollaboraw b'mod effettiv mal-Europol, mal-Eurojust u mal-Uffiċċju tal-Prosekutur Pubbliku Ewropew; jilqa' l-isforzi bilaterali appoġġjati mill-Europol u mill-Eurojust immirati lejn iż-żarmar tan-networks ta' traffikar tal-bnedmin;
58.
Jappella għal aktar titjib f'din il-kooperazzjoni wkoll bil-għan li l-Pjan ta' Azzjoni Konġunt dwar il-Ġlieda Kontra t-Terroriżmu għall-Balkani tal-Punent isir operattiv bis-sħiħ; iħeġġeġ l-istabbiliment ta' punt fokali għall-armi tan-nar;
Drittijiet fundamentali
59.
Jiddeplora n-nuqqas kontinwu ta' salvagwardja tal-libertà u l-pluraliżmu tal-media; jinsisti fuq l-eliminazzjoni tal-indħil politiku u l-protezzjoni tas-sikurezza u l-benesseri, inklużi d-drittijiet tax-xogħol, tal-ġurnalisti, il-protezzjoni tagħhom mill-intimidazzjoni, kif ukoll minn kawżi strateġiċi kontra l-parteċipazzjoni pubblika (SLAPP), bi prosekuzzjoni sistematika u effettiva, inklużi passi investigattivi immedjati u effettivi wara kwalunkwe theddid u attakk kontrihom; jistieden lill-awtoritajiet jassenjaw saff speċjali ta' protezzjoni għall-ġurnalisti fil-kodiċijiet kriminali; jiddeplora ż-żieda fil-vjolenza abbażi tal-ġeneru kontra l-ġurnalisti nisa, inklużi t-theddid u d-diskriminazzjoni fuq il-post tax-xogħol;
60.
Jitlob miżuri effettivi biex jiġu żgurati s-sostenibbiltà finanzjarja u l-indipendenza politika tax-xandara pubbliċi, b'mod partikolari tax-xandar pubbliku nazzjonali tal-Bożnija-Ħerzegovina (BHRT); iħeġġeġ lill-awtoritajiet jieħdu azzjoni biex jidentifikaw soluzzjoni sostenibbli għall-problemi ta' finanzjament tal-BHRT u jipprevjenu l-għeluq tiegħu u jadottaw leġiżlazzjoni dwar it-trasparenza tas-sjieda tal-media; jinnota bi tħassib in-nuqqas ta' pluralità fil-media u d-diffikultajiet għal atturi ġodda biex jiksbu liċenzji u elementi oħra meħtieġa biex joperaw fis-suq tat-Telekomunikazzjonijiet; jesprimi t-tħassib tiegħu dwar in-nuqqas ta' varjetà ta' kanali tal-media tradizzjonali, inkluża d-disponibbiltà tal-kontenut fil-lingwi uffiċjali kollha;
61.
Jiddeplora t-theddid kontra s-soċjetà ċivili min-naħa tal-awtoritajiet; jikkundanna r-restrizzjonijiet persistenti fuq il-libertà tal-espressjoni u l-libertà ta' għaqda fil-Bożnija-Ħerzegovina, u r-restrizzjonijiet dejjem akbar fuq dawn id-drittijiet fl-entità RS; jikkundanna f'dan il-kuntest id-deċiżjoni tal-awtoritajiet lokali fi Prijedor li jipprojbixxu l-mixja paċifika mħabbra li timmarka l-White Ribbon Day, li tikkommemora l-vittmi ċivili tal-gwerra tal-1992-1995; jitlob l-adozzjoni ta' qafas għall-finanzjament trasparenti tal-organizzazzjonijiet tas-soċjetà ċivili;